Uppies spel speel-speel soos wenners!
Geskep op 29 August 2017	Geskryf deur Web Admin
Die afgelope naweek het 7 van Uppies se leerders aan die WOW Spelfees se distrikskompetisie deelgeneem.
Al die leerders het dit verskriklik baie geniet en 'n paar nuwe woorde op die koop toe geleer. Slegs die eerste 6 in elke graadgroep kon deurgaan om die distrik in die provinsiale kompetisie te gaan verteenwoordig.
Tiche Nel (graad 8) het eerste in die graad 8 groep geëindig en gaan dus deur na die provinsiale rondte. So ook Carol-Joy Bezuidenhout wie ook deurgaan in die graad 9 groep na die volgende rondte.
Ons is baie trots op die twee van hul en ook niks minder trots op die ander wat ook deelgeneem het nie. 'n Groot dankie aan Jana Nel, Reagan Cupido, Bernelee Bezuidenhout en Ayanda Esau dat jul ons skool met soveel trots gaan verteenwoordig het.
Tiche Nel en Carol-Joy Bezuidenhout
o/15 NETBAL : NOORD-KAAP PROVINSIALE - KEY MOTSEPE UITSPELE
Geskep op 28 August 2017	Geskryf deur Web Admin
Tydens die afgelope naweek van 26 Augustus het Uppies se o/15 A netbalspan aan die provinsiale uitspele te Kuruman deelgeneem.
Die span moes met vier ander spanne meeding op die dag. ‘n Hele jaar se harde werk moes nou inskop en die meisies het ware sportmangees sowel as “Uppieguts” gewys. Uppies het mooi en goeie netbal gespeel wat daartoe gelei het dat hulle ‘n spoggerige 1ste plek in die Noord-Kaap behaal het.
Hul uitslae was as volg:
Wen Kalahari 25-8
Wen Diamantveld 22-16
Wen Duineveld 19-9
Gelykop vs Noord-Kaap 20 elk
Die netbalseisoen is nog lank nie verby vir hierdie dogters nie en die harde werk lê nog voor. Wanneer die res van hul skoolmaats lekker rus, gaan die span tydens die Oktober vakansie aan die Nasionale uitspele van 5-7 Oktober in Vanderbijlpark deelneem. Ons wens hulle alle sterkte toe en glo dat hulle die Uppie-naam hoog sal hou tydens die toernooi.
Agter van links na regs:
Raylene Muller, Beryl Ndhlovu, Elanie Brand, Berna Kilian, Janice Avenant, Marnel Oberholster
Voor van links na regs:
Nina Slabbert, Di-Marie Visser
Netball is Life, everything else is just a game.
Geskep op 25 August 2017	Geskryf deur Web Admin
Die O/17A netbalspan het gedurende die naweek van 3 tot 6 Augustus 2017 aan die S.A. Top Hoërskole Netbal Kampioenskappe in Boksburg by Hoërskool E.G. Jansen deelgeneem. Hier het dié span die geleentheid gehad om teen die room van die 9 provinsies in ons land mee te ding.
Ons is trots om te kan sê dat hierdie span algeheel 14de uit 21 skole by SA's en
2 500 skole in die land geëindig het.
Hierdie span het slegs met vier doele teen die Goue medalje wenners in die O/17 afdeling (Potchefstroom Gimnasium) verloor.
Dit was `n besondere toernooi vir hierdie span en hulle sluit hul seisoen so op `n hoë not af.
...soos die span se leuse vir die afgelope seisoen lei: If I believe in myself, we will become UNSTOPPABLE. Hierdie span het dit elke dag van die jaar uitgeleef en hard gewerk om hul droom as `n span te verwesenlik.
Sterkte met jul netbal loopbane vorentoe en mag elkeen van julle nog hoë hoogtes bereik.
Voor(links naregs): Cleo Minnaar, Ayanda Esau, Anika Husselmann en Jenny Steenkamp
Agter(links naregs): Melonice Kordom, Liché Prinsloo, Elsanne Pool (Afrigter), Jo-Nel Neser en Gillian du Plessis
KFC UPPIES MINI KRIEKETFEES ‘N GROOT SUKSES
Geskep op 24 August 2017	Geskryf deur Web Admin
Hoërskool Upington het hierdie jaar hulle 3de Uppies Mini Krieketfees vir 0/13 seuns op 19 Augustus 2017 aangebied. Op die dag het 8 laerskoolspanne aan die vriendskaplike wedstryde deelgeneem. Op Die Voorpos A-span, Oranje-Noord A-span, Seodine A-span en Kathu A, B en C-span, Hopetown en GW Ontwikkeling. Elke span het 3 wedstryde gespeel tydens die fees. Twee T20 boulbeurt wedstryde wat deur die dag plaasgevind het en een 8 boulbeurt aandwedstryd waarna al die seuns altyd uitsien omdat hulle onder lig krieket in die aand kan speel. Die spelers het die dag en aand baie geniet en gewys waartoe hulle in staat is. Daar is ook pryse oorhandig aan die beste bouler, kolwer en veldwerker onderskeidelik.
KFC, hoofborg van die dag het ook die kinders weer bederf met heerlike KFC etes en hempies vir die aandwedstryde en `n deelname sertifikaat waarvoor geen laerskool kind nee kan sê nie.
Karsten Boerdery het weer die jaar al die afrigters bederf met `n baie mooi baadjie waaroor die afrigters gaande was en nie oor kon ophou praat nie. Wat die gees ekstra lekker gemaak het vir al die afrigters was die mooi krieket wat hulle kon geniet onder hul gazebo.
Dit was `n groot sukses en almal het dit gate uit geniet. Die braaivleisvure het hoog gebrand saam met goeie vriendskappe tussen die ouers en afrigters.
Uppies het dit baie waardeer om die laerskole hier te kon hê en sodoende te kan help met die groei van krieket hier op ons platteland.
Hoërskool Upington bedank vir KFC, Karsten Boerdery en Kgalagadi Signs wat die dag geborg het. Baie dankie vir julle betrokkenheid by Hoërskool Upington en dan spesifiek ook by krieket. Dit word opreg waardeer.
Beste Bouler – Hendry Nieuwoudt (Seodin)
Beste Veldwerker – Adriaan Myburgh (Oranje Noord)
Beste Kolwer – Junaid Jood (Hopetown)
Jannetje Slabbert (Karsten Boerdery)
Geskep op 23 August 2017	Geskryf deur Web Admin
Tydens die finale skietkompetisie, gehou op 18 en 19 Augustus te Upington, het Hoërskool Upington se skuts baie goed gevaar.
Elné du Toit kry 2 goue medaljes, Juan Steenkamp kry 1 goud en 1 silwer en Francois du Plessis kry silwer.
In de Veergeweer kry Rian Loots `n goue medalje en in Pistoolskiet kry Quinette van Niekerk `n brons medalje.
Juan Steenkamp, Rian Loots, Elné du Toit, Quinette van Niekerk en Francois du Plessis.